prof. Dr. Zsófia Szilágyi, DSc., Filozofická fakulta, Univerzita v Segedíne

**Oponentský posudok pre vymenovanie uchádzača  
 Dr. habil. PaedDr. Kristiána Benyovszkého, PhD.  
za profesora v odbore cudzie jazyky a kultúry**

Vedeckú dráhu Kristiána Benyovszkého sledujem už skoro dva desaťročia. V približne rovnakom čase sme začínali svoju vedeckú a pedagogickú dráhu, mali sme možnosť nielen čítať a vzájomne si konzultovať naše texty (a to aj na hodinách so študentmi), ale zúčastnili sme sa aj spoločných projektov, a tak som mohla pozorovať nielen jeho vedeckú činnosť, ale získala som priame skúsenosti aj o jeho vedecko-výskumnom a pedagogickom habite.

Rozvetvená vedecká tvorba Kristiána Benyovszkého zahŕňa v sebe literárnoteoretické otázky (štylistika, semiotika, poststrukturalizmus), reinterpretáciu diel istých maďarských autorov (myslím tu predovšetkým na Móricza, ale mohol by som spomenúť aj Krúdyho či Kosztolányiho), výskumy z oblasti populárnej literatúry, s dôrazom na detektívny román. Z nich sú pre mňa najdôležitejšie jeho výskumy Móricza a kriminálnej literatúry, aspoň na tieto práce som sa vedela najviac a najrôznejším spôsobom napojiť. Bola som redaktorkou jeho monografickej zbierky štúdií o Móriczovi, ktorá vyšla vo vydavateľstve Kalligram (*Fosztogatás. Móricz-elemzések*). V časopise Kalligram, kde taktiež pracujem ako redaktorka sme uverejnili už niekoľko jeho štúdií (aby som teraz nespomínala Móricza či detektívky, vyzdvihujem jeho prácu, v ktorej sa dostal bližšie ku Kosztolányiho románu *Pacsirta* cez jeho český preklad). Zúčastnili sme sa spoločných konferencií, taká bola aj konferencia o Móriczovi v roku 2014, organizovaná Maďarskou literárnohistorickou spoločnosťou v Budapešti. Textovú podoby jeho prednášky som ako zostavovateľka konferenčného zborníka (spolu s Lászlóm Bengim) tiež redigovala. A keď sa niekto zaoberá textami svojho kolegu v pozícii redaktora, všimne si aj také ich kladné stránky, ktoré by ušli jeho pozornosti, keby bol iba ich čitateľom: presnosť, dôkladnosť, ochotu na spoluprácu, o čom som sa u Kristiána Benyovszkého vždy mala možnosť sa presvedčiť.

Kristián Benyovszky začínal svoju vedeckú dráhu výskumom štylistickej teórie Františka Mika: vo svojej dizertačnej práci sa zaoberal jej štylistickými, semiotickými a hermeneutickými aspektmi. Neskôr sa do centra jeho záujmu dostala semiotika, v roku 2007 vyšiel výber z prác Jana Mukařovského (*Szemiológia és esztétika*), ktorý zaopatril s predslovom a podrobnými komentármi, je preto dobre využiteľná aj vo vyučovaní. V nich sa autor usiloval poukázať na vzťah medzi tvorbou Mukařovského a neskoršími teoretickými smermi (recepčná estetika, francúzsky poststrukturalizmus). Istý čas jeho pozornosť smeruje ku gastrosemiotike: z tohto pohľadu skúmal aj niektoré Móriczové diela, čím vniesol nový, jedinečný odtieň do výskumu (*Évődés. Az ételek és az evés szemiotikája Móricz Zsigmond műveiben*). Aj z toho dôvodu sme sa rozhodli tak, že na obálke monografie *Fosztogatás* bude figurovať menej známa spisovateľova fotografia, na ktorej práve kupuje praclíky. Jeho záujem o semiotiku a kompetenciu v sprostredkovaní jej výsledkov potvrdzuje aj účasť v projekte Ústavu svetovej literatúry Slovenskej akadémie vied, v rámci ktorého heslovito spracováva vzťah semiotiky a literárnej vedy.

Ako som to už spomenula, Benyovszkého monografia o Móriczovi sa stal dôležitým medzníkom nielen v tvorbe autora, ale aj vo výskume diel maďarského spisovateľa: pokladám za dôležité to deklarovať aj ako odborníčka na Móricza. Zvýšenie pozornosti o Móricza zo strany odborníkov a súčasnej maďarskej literatúry sa datuje na obdobie okolo roku 2000. Predtým sme mohli byť skôr svedkami upadajúceho záujmu, čo súviselo s odmlčaním tých, ktorí dovtedy určovali diskurz o Móriczovi (Mihály Czine a Péter Nagy na jednej, a Imre Bori na druhej strane) a ktorých bolo možné nasledovať iba po silnej kritike ich prác. V nových výskumoch Móricza, ktoré formoval aj samotný Benyovszky, sa rysovali isté smery a začal sa vytvárať akýsi konsenzus ohľadom toho, ktoré by mohli byť konštitutívne a neprehliadnuteľné diela nového literárneho obrazu autora. (Mohli to byť aj také diela, ktorým predtým nebola venovaná skoro žiadna pozornosť.) Dobre vystihuje vedecký postoj Benyovszkého, že ak to uznal za potrebné, tak sa kriticky vyjadril aj na margo niektorých „módnych“ reflexií. Bolo to tak aj v prípade románu *Míg új a szerelem*, ktorý István Margócsy a Anna Cséve oproti negatívnym hodnoteniam predchádzajúcich odborníkov označili a interpretovali ako jedno z najdôležitejších diel autorovej tvorby. Vo svojej monografii o knihe spomenutej autorky napísal: „Vďaka sebareflexívnym pasážam patrí román nepochybne k zaujímavým kúskom životného diela a je neprehliadnuteľný pre odborníka zaujímajúceho sa o tento jav v histórii maďarského románu, no predsa by som ho nespomínal v jednom rade s takými majstrovskými dielami autora, ako sú *Árvalányok*, *Az Isten háta mögött*, *Kivilágos kivirradtig*, *Tündérkert* alebo *Árvácska*.” (213.) Takisto decentne signalizoval svoj odstup od možných autobiografických prístupov a  záujem o Móriczove denníky na nejednom mieste hodnotil ako prehnaný. Aj keď s ním v každom ohľade neviem súhlasiť (veď ako jeden z oponentov sformuloval isté výhrady aj k mojej knihe na pôde Maďarskej akadémie vied, v procese o získanie titulu DSc), veľmi si cením jeho dôslednosť s ktorou si zachováva teoretické základy svojho myslenia vytvorené ešte na začiatku vedeckej dráhy a takisto aj jeho odhodlanosť poetike prozaického textu (čo ale, zároveň, znamená u neho aj istú dištanciu voči literárnohistorickým bádaniam). Jednotlivé kapitoly monografie *Fosztogatás* vznikli ako výsledok desaťročného vášnivého čítania Móricza a každá jedna sa usiluje argumentovať v prospech presvedčenia, že skúmané diela nie sú dodatkom k životopisu, ani literárnou projekciou istých ideí. Benyovszkého zaujímajú predovšetkým motívy, ich kompozícia a postupy sujetu v Móriczových prózach, otázky tykajúce sa semiotiky smiechu, jedenia, erotiky, videnia či horúčosti. Jeho nové aspekty upriamili pozornosť čitateľov aj na zriedkakedy pertraktované diela: medzi inými na novely *Árvalányok*, *A szerelmes levél* a *Vidéki hírek*. Spracoval autorov vzťah k Mikszáthovi, romány *Pillangó* a *Sárarany* reinterpretoval z pohľadu ich slovenského prekladu a ako zasvätený znalec žánru podrobil analýze jediný detektívny román Móricza *Forró mezők.*

Ak existuje ešte v maďarskej literárnej vede oblasť, kde sú práce Benyovszkého nepostrádateľné, tak to je práve spomínaný výskum kriminálnej literatúry. Svojim študentom, ktorý sa hlbšie zaujímajú o detektívky, obyčajne odporúčam začínať s odbornými prácami Tamása Bényeiho a Kristiána Benyovszkého. Na moju radosť im môžem ponúknuť už tri knihy Benyovszkého: *A jelek szerint. A detektívtörténet és közép-európai emléknyomai* (2003), *Bevezetés a krimi olvasásába* (2007) a *Morgue utcától a Baker Streetig – és tovább* (2016). Zbierka monografických štúdií môže mať rôzne pozitíva. Benyovszky v týchto prácach nás presviedča o tom, že uplatnením nových aspektov vie dospieť k novým výsledkom na poli výskumu detektívky (vo svojich interpretáciách mobilizuje nielen evidentné západoeurópske a americké, ale aj pre nás menej známe stredoeurópske kontexty a na mnohých miestach sa dotýka aj možných spojení s filmom, s komiksami a ilustráciami). Ďalej treba vyzdvihnúť, keď sa niekto odhodlá pripraviť aj v univerzitnej výučbe dobre využiteľnú syntézu a nederoguje mu pri tom ani sumarizácia poznatkov, ani orientácia začiatočníkov v tematike. Knižka *Bevezetés a krimi olvasásába* je viac ako dobrým príkladom tohto typu publikácie, ktoré sa ináč objavujú oveľa zriedkavejšie, než by to bolo potrebné.

Najnovšia kniha Benyovszkého *Megközelítési szempontok a populáris irodalom és kultúra tanulmányozásához* (2019) úzko súvisí s hore spomínanými prácami o detektívke, z hľadiska pedagogickej činnosti autora však má ešte väčší význam, pretože poskytuje podklady k zavedeniu nového predmetu. Ani na nitrianskej univerzite, ale rovnako ani na mnohých iných miestach sa doposiaľ nevyučoval predmet podobného typu: aj na Univerzite v Segedíne sa populárna literatúra iba nedávno dostala do ponuky predmetov pre študentov učiteľstva a skúsenosti nasvedčujú tomu, že je nepostrádateľná aj pre ostatné študijné odbory a programy. Ďalej sme svedkami aj toho, že pričom počet odovzdaných prác v niektorých sekciách celoštátneho kola ŠVOUČ ukazuje klesajúcu tendenciu, v sekcii populárnej literatúry a kultúry naopak vidieť očividné stúpanie (v roku 2017 v Pécsi bol predsedom takejto sekcie práve Kristián Benyovszky). Takže už teraz je zjavné, že táto čerstvo publikovaná vysokoškolská učebnica sa stane veľmi rýchlo žiadaným titulom v univerzitnom vzdelávaní.

Úspešnosť kolegu je merateľná na základe úspechov jeho študentov. Nejeden z jeho študentov sa zúčastnil celoštátneho kola ŠVOUČ MR. Benyovszky bol konzultantom aj dizertačnej práce Gyulu Rigóa (*Fantasztikum magyar módra. Kosztolányi Dezső fantasztikus novelláinak értelmezése és azok tanítási kérdései a szlovákiai magyar középiskolai irodalomoktatás tükrében*), ktorého štúdiu o novele *Lidérc* som sama viac krát citovala. Zoznam odučených predmetov je tiež pozoruhodný: *Úvod do literárnej vedy, Teória literatúry, Teória literárnych žánrov, Žánre populárnej literatúry, Literatúra a iné umenia, Metodológia interpretácie umeleckého textu, Svetová literatúra, Dejiny maďarskej literatúry 20. storočia I. II., Metodológia literárnej vedy, Štylistika umeleckého prekladu, Preklad umeleckého textu, Aktuálne otázky literárnej vedy, Literatúra a vizuálna kultúra*.

Na záver možno skonštatovať, že Kristián Benyovszky je literárnym vedcom s otvoreným, pritom markantne vyhraneným individuálnym pohľadom a organicky budovaným vedeckým dielom, ktorý vie výborne zosúladiť svoju vedeckú a pedagogickú činnosť. Význam jeho prác pre maďarskú literárnu vedu sa zvyšuje aj tým, že svoju znalosť slovenskej a českej literatúry a literárnej vedy vie produktívne zužitkovať aj vo výskume maďarskej literatúry. Je prítomný aj na medzinárodnej vedeckej scéne.

Vedecká, publikačná a pedagogická činnosť Kristiána Benyovszkého v každom ohľade spĺňa podmienky úspešnej inaugurácie, a preto mu odporúčam udeliť titul profesor v študijnom odbore 2.1.32 Cudzie jazyky a kultúry.

Segedín, 8. augusta 2019 prof. Dr. Zsófia Szilágyi, DSc.